b'\n_START_ARTICLE_\nSinhronizacija filmov\n_START_PARAGRAPH_\nSinhronizacija je postopek zamenjave izvirnih glasov igralcev (tistih, ki jih vidimo na zaslonu in sli\xc5\xa1imo preko zvo\xc4\x8dnikov) v filmu ali kak\xc5\xa1ni drugi video vsebini (animirani film, risanka) z glasovi drugih oseb, ki navadno govorijo nek drug jezik. Gre torej za prevajanje govorjenega besedila iz enega jezika v drugega.\n_START_SECTION_\nUporaba po svetu\n_START_PARAGRAPH_\nOsebe, ki posodijo glas dolo\xc4\x8denemu liku, so v glavnem po svetu bolj malo znane, razen pri nekaterih izjemah (npr. med privr\xc5\xbeenci japonskih animejev) ali takrat ko njihov glas postane zna\xc4\x8dilen za nek lik v seriji ali za dolo\xc4\x8denega znanega igralca. Posebno v komedijah ali v animiranih filmih like po navadi upodobijo lokalno znane osebnosti z namenom, da bi privla\xc4\x8dili lokalno ob\xc4\x8dinstvo.\n_START_SECTION_\nEvropa\n_START_PARAGRAPH_\nV evropskih dr\xc5\xbeavah je pristop do prevajanja video vsebin zelo razli\xc4\x8den. V Jugovzhodni Evropi vse dr\xc5\xbeave skoraj vse vsebine podnaslavljajo (izjema so vsebine za otroke), prav tako skandinavske dr\xc5\xbeave, Zdru\xc5\xbeeno kraljestvo, Irska, Islandija, Portugalska, Nizozemska, Danska in Estonija. V Srednji Evropi ter v Franciji, \xc5\xa0paniji in Italiji ve\xc4\x8dinoma uporabljajo sinhronizacijo, v dr\xc5\xbeavah nekdanje Sovjetske zveze pa se ve\xc4\x8dinoma uporablja podnaslavljanje, vendar je prisotna tudi sinhronizacija.\n_START_SECTION_\nSlovenija\n_START_PARAGRAPH_\nV Sloveniji distributerji filme in oddaje na\xc4\x8deloma podnaslavljajo. Sinhronizirajo le video vsebine, namenjene otrokom, ki na\xc4\x8deloma \xc5\xa1e ne znajo brati in tako podnapisi ne pridejo v po\xc5\xa1tev. To so na primer animirani filmi, pri prevajanju katerih so nemalokrat uporabljena tudi slovenska nare\xc4\x8dja, risanke in otro\xc5\xa1ke izobra\xc5\xbeevalne oddaje. Zlasti pri sinhornizaciji holywoodske produkcije v sloven\xc5\xa1\xc4\x8dino distributerji obi\xc4\x8djano najamejo znane imena slovenske kulturne, zlasti igralske (Dario Varga, Sebastian Cavazza, Jurij Zrnec idr.), pa tudi \xc5\xa1portne scene (Jure Ko\xc5\xa1ir).'